**הסיפור של גבריאלה**

[תגיות: זנות, אוזבקיסטן, 2003]

מבוסס על ראיון עם עו"ד נעמי לבנקרון במהלך ביקור בכלא חדרה, מרץ 2003.

גבריאלה הגיעה לישראל יחד עם בת-דודתה לאריסה בסוף שנת 2002. הן חשבו שיגיעו לישראל לעבוד בניקיון או במלצרות. במוקסבה, בדרך מאוזבקיסטן לישראל גילו שהן עומדות לעסוק בזנות. אמרו ל-גבריאלה שאם היא מתכוונת לחזור לאוזבקיסטן, תצטרך לשלם סכום כסף גדול, שלא היה לה. הן טסו למצרים, ומשם נמכרה גבריאלה לתל-אביב. בתל-אביב היא עבדה חודש וחצי בשלושה מכונים, וקיבלה עשרה שקלים על כל לקוח. היו לה בין 10 ל-18 לקוחות ביום. הנשים היו נעולות במכון, ושומרים נכחו במקום. הנשים חויבו לשלם קנסות בהזדמנויות שונות. היא הוכתה פעם אחת באופן קשה על ידי בעל המכון, בגלל שסירבה לקיים יחסי מין אנאליים ואוראליים. אחרי המכות רצתה להתאבד. באמצע מרץ נמאס לגבריאלה, והיא ברחה לחיפה לבת דודתה.

בת הדודה, לאריסה, נמכרה לדירה דיסקרטית בחיפה. נאמר לה שחודש תעבוד בלי כסף, כי נקנתה בעשרת אלפים דולר. לאריסה לא יכלה לצאת החוצה. הכול היה נעול - חלונות, דלתות. גם שם היה שומר. היא קיבלה בין 15 ל-23 לקוחות ליום. היא לא הוכתה, אבל היו קנסות על כל דבר – אם לקוח לא היה מרוצה או מסיבות אחרות. אם הייתה נכנסת עם לקוח לחדר והייתה צריכה לצאת לשירותים פתאום - נדרשה לשלם קנס של 500 דולר.

אחרי שגבריאלה ברחה ופגשה את לאריסה, הן פנו יחד לקונסול האוזבקי, ושילמו לו 25$ כל אחת כדי שינפיק להן מסמכים. כעבור יומיים נעצרו על ידי משטרת ההגירה, עם מעצרה התקשרה גבריאלה לקונסול לשאול מה עם המסמכים, והוא אמר לה שמכיוון שאין לה כסף תישאר הרבה זמן בכלא – למרות שכבר שילמה כדי שיוציאו לה מסמכים.